### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA S

Begrundelse

I [adresse] laves der varm, hjemmelavet mad på byens plejehjem til stor glæde for beboerne – et tiltag vi ønsker at udvide. Derfor vil vi sørge for, at sund, lækker og velsmagende mad ikke kun er for beboerne på plejehjemmene, men også leveres til ældre, der bor i egen bolig og modtager hjemmehjælp. På den måde sikrer vi, at alle ældre får adgang til nærende og velsmagende måltider, uanset hvor de bor. Målet er at det skal dufte og smage på både plejehjem og i borgernes egne boliger.

I dag er det sådan, at borgere kan visiteres til hjælp via kommunens madserviceordning under forudsætning af, at borgeren ikke selv er i stand til at udføre opgaven. I [adresse] har der siden 2011 kun været en godkendt leverandør.

Generelt er der høj tilfredshed med smagen, udvalget og kontakten med leverandøren i [adresse]. I København, Odense og Aalborg har man dog gode erfaringer med flere leverandører, der skaber konkurrence, hæver kvaliteten og øger borgerens frie valg på ældreområdet. Her arbejdes med forskellige leverandører, der konkurrerer om at levere det bedste produkt til den billigste pris, hvilket forbedrer kvalitet og pris for borgerne. I alle tre byer har man også en kommunal madleverandør. Her er potentiale for at tænke det sammen med madlavning til skoler og dagtilbud, hvor man kan levere højest mulig kvalitet til lavest mulige omkostninger. I Budget 2020 blev der afsat 60 mio. kr. til at etablere 16 yderligere køkkener på folkeskoler i [adresse], hvorfor de potentielt kan tænkes ind i løsningen.

Det gode måltid mad kan også bruges til at forbedre livskvaliteten for vores ældre gennem muligheder for fællesspisning, inddragelse af pårørende, varieret ernæring mv. Derfor er det vigtigt at arbejde målrettet med at forbedre disse elementer, hvilket med fordel kan sikres gennem samarbejde med relevante organisationer f.eks. Ældre Sagen, Ældrerådet, Faglige Seniorer og lignende.

I andre kommuner har man desuden gode erfaringer med at styrke en række tiltag rundt om måltidet herunder - flere mellemmåltider, madklubber, borgerinddragelse ved madlavning mv. Det er vigtigt, at man arbejder konkret med disse muligheder, hvilket man med fordel kan gøre via. dialog med den kommunale leverandør.

Forslag

Der skal sikres endnu bedre og velsmagende mad til byens ældre, som modtager hjemmehjælp. Derfor ønsker Socialdemokratiet:

- At få belyst mulighederne for at få flere leverandører til levering af madservice i hjemmeplejen herunder både private og offentlige leverandører. Socialdemokratiet tror, at øget konkurrence – fra offentlige og private aktører – vil sikre bedre men muligvis også billigere mad for byens ældre. Dette ønskes således også belyst.

- At få belyst hvordan der kan skabes synergi og sammenhæng mellem ønsket om skolemad (produktionskøkkener) og bedre, sundere og mere velsmagende mad i hjemmeplejen. - herunder potentielle effektiviseringer.

- At få belyst mulighederne for et samarbejde med Ældresagen eller anden relevant organisation om at udarbejde anbefalinger for ”det gode måltid” både for plejehjemsbeboere og borgere der modtager hjemmehjælp.

- At der opstartes dialog med leverandører om at styrke tiltag rundt om madlavningen på plejehjem herunder mellemmåltider, madklubber og borgerinddragelse ved madlavning.

På vegne af Socialdemokratiet i [adresse]